作者：卢祖皋
词牌/韵律：沁园春

paragraphs: 台色齐辉，一点长庚，夜来更明。
渐日添宫线，功催补衮，春回梅萼，香趁调羹。
鹤禁班高，槐庭恩重，八帙骎骎人共荣。
谁知道，纵身居公辅，心似书生。
东楼见说初成。
有帘卷江山万里横。
想高情长羡，碧云出处，清时未计，绿野经营。
东阁郎君，南宫进士，管领孙枝扶寿觥。
齐眉醉，笑尊前乐事，真个全并。